Flemming Hansen (KF), 2003-03-25:
Spørgeren ønsker mulighederne belyst for den bedst mulige trafikløsning for Bornholm specielt med fokus på natfærge fra Rønne til Nordhavnen i København og tilstrækkelig kapacitet i sommerperioden.
Alle, ikke mindst den politiske følgegruppe, som i denne sammenhæng har gjort et fantastisk stort og flot arbejde, er naturligvis interesserede i at finde den bedst mulige løsning, vel at mærke inden for de givne økonomiske rammer. Det vil sige, at det er nødvendigt med en afvejning af mange hensyn. Det har vi forsøgt, og vi finder selv, at der er tale om et godt kompromis mellem de mange modsatrettede interesser på Bornholm, herunder de teknisk-økonomiske hensyn. Vi havde f.eks. i årevis fra det bornholmske erhvervsliv hørt, at taksterne var for høje, hvorfor vi lagde markante takstnedsættelser ind i forliget, ikke mindst for at skabe fornyet optimisme og vækst og dermed flere arbejdspladser på Bornholm.
På vejen frem til det foreliggende resultat har vi fået beregnet og drøftet en meget lang række initiativer, først foranlediget af ministeriet og mig selv, senere af medlemmerne af følgegruppen og bornholmske interessegrupper.
Disse resultater er så blevet forelagt følgegruppen og drøftet dér.
Det har været et langt og et sejt forløb, der har været præget af, at alle har været nødt til at justere ønsker osv. ud fra de reelle muligheder samt foretage de nødvendige afvejninger af de mange interesser.
Beslutningen om en Øresundsbro medførte et bornholmsk ønske om en hurtigfærge Rønne-Ystad, hvilket staten imødekom.
Senere ønskede det bornholmske erhvervsliv en godsrute til Køge, hvilket staten også har imødekommet.
Begge dele har været så store trafikale succeser, at trafikgrundlaget for den gamle rute til København næsten er forsvundet.
Aftalen, hvor vi har fravalgt natruten til København, tager således udgangspunkt i trafikudviklingen med den meget klare opdeling af trafikken med persontransport via Ystad og gods via Køge, dog modficeret således, at der også er mulighed for at imødekomme efterspørgslen for persontransport direkte mellem Bornholm og Sjælland og den nødvendige godstransport mellem Sydsverige og Bornholm.
I tiden efter aftalen af 23. oktober 2002 og specielt under Trafikudvalgets besøg på Bornholm blev der stillet krav
om, at der skulle være en dobbeltrettet natfærge mellem Rønne og Sjælland.
Med ændringen af aftalen den 2. januar 2003 imødekom følgegruppen dette ønske ved at sikre dobbeltrettet natsejlads ved at indsætte en ekstra RoPax-færge på Køgeruten.
Dette blev umiddelbart modtaget yderst positivt på Bornholm, men alligevel er det sandsynligvis ikke nok.
Dette til trods for, at hele det bornholmske erhvervsliv og hele LO giver udtryk for, at det er en meget flot løsning. Selv om det som nævnt er bornholmerne, der selv har ønsket en hurtigfærge til Ystad og en godsrute til Køge
, og selv om den kombinerede løsning via Køge er næsten lige så god, vil man alligevel også have en direkte passagerrute til København.
Under drøftelsen har ikke mindst turisterhvervet via Kontaktrådet fremført, at man ville foretrække flere hurtigfærgeafgange Rønne-Ystad frem for nedsættelse af de generelle passagertakster.
Som det er spørgeren bekendt, spurgte vi derfor Regionsrådet - det bekræftede spørgeren jo også - og Kontaktrådet, om de foretrak, at de i alt 8 mio. kr. blev anvendt til generelle nedsættelser af passagertakst eller til hele 120 ekstra afgange med hurtigfærge.
Det ønskede man ikke at tage stilling til.
Da turisterhvervet også er vigtig for beskæftigelsen på Bornholm, er det min opfattelse, at de 8 mio. kr. skal bruges til at øge minimumsbetjeningen med hurtigfærgeafgange, hvorfor jeg i morgen vil foreslå den politiske følgegruppe, at puljen med hurtigfærgeafgange øges med 120, så der altså er virkelig stor kapacitet.
Hermed sikres en så rigelig minimumskapacitet, at yderligere diskussion om dette savner ethvert grundlag.
Med disse bemærkninger håber jeg, at vi får en grundig - det er jeg ikke i tvivl om - og en saglig diskussion om Bornholmstrafikken.
Det er jo et emne, der har præget Bornholm ganske kolossalt meget og også Folketinget, i og med at den politiske følgegruppe jo repræsenterer alle partier bortset fra Enhedslisten.
Jeg understreger endnu en gang med taknemmelighed, at følgegruppen har gjort et fantastisk stort og meget, meget seriøst og sagligt arbejde, som jeg er taknemmelig for.